হাজীগঞ্জে আহত ২০, আটক ৫  চাঁদপুর প্রতিনিধি জানান, চাঁদপুরের হাজীগঞ্জ উপজেলার একটি ইউনিয়নে নির্বাচন-পরবর্তী সহিংস ঘটনায় পুলিশ, প্রিজাইডিং অফিসারসহ অন্তত ২০ জন আহত হয়েছেন। পরিস্থিতি শান্ত করতে পুলিশ কয়েক রাউন্ড গুলি ছোড়ে এবং ৫ জনকে আটক করেছে বলে জানান চাঁদপুরের অতিরিক্ত পুলিশ সুপার আমির জাফর। বড়কুল পূর্ব ইউনিয়নে বড়কুল রামকানাই উচ্চ বিদ্যালয় ও বেলচো  উচ্চ বিদ্যালয় কেন্দ্রে দুই চেয়ারম্যান প্রার্থীর সমর্থকদের মধ্যে রাতে এই সংঘর্ষ ঘটে। আহত প্রিজাইডিং অফিসার মো. শহীদ উল্যাহ হাজীগঞ্জ উপজেলা স্বাস্থ্য কমপ্লেক্সে চিকিৎসাধীন এবং পুলিশ কনস্টেবল রেজাউল করিমকে হাজীগঞ্জ উপজেলা স্বাস্থ্য কমপ্লেক্স থেকে চাঁদপুর সরকারি জেনারেল হাসপাতালে পাঠানো হয়েছে। পুলিশ জানায়, নির্বাচন শেষে রোববার রাতে ওই ইউনিয়নের বড়কুল রামকানাই উচ্চ বিদ্যালয় কেন্দ্রে চেয়ারম্যান প্রার্থী হাসমত উল্যাহ (আনারস) ও তার সমর্থকরা ভোট গণনা শেষে পরাজয়ের খবর শুনে প্রতিপক্ষ চেয়ারম্যান প্রার্থী মাকসুদ হাসান  সোহেল (দেয়াল ঘড়ি)-এর সমর্থকদের ওপর হামলা চালায়। এ সময় দায়িত্বরত পুলিশ কনস্টেবল রেজাউল গুরুতর আহত হয়। হামলাকারীরা একপর্যায়ে প্রিজাইডিং অফিসার শহীদ উল্যার ওপরও হামলা চালিয়ে ব্যালট বাক্স ছিনিয়ে নেয়। পরে পুলিশ ব্যালট বাক্স উদ্ধার করে।  ওদিকে নাগেশ্বরীতে নির্বাচনী সহিংসতা রুখতে ব্যর্থ হওয়ায় নাগেশ্বরী থানার ভারপ্রাপ্ত কর্মকর্তা মনজুর রহমান, এসআই আবদুল আজিজ, এএসআই আবু মুসাকে কুড়িগ্রাম পুলিশ লাইনে ক্লোজড করা হয়েছে। অপরদিকে উপজেলায় আইনশৃঙ্খলা পরিস্থিতির চরম অবনতি হওয়ার ঘটনায় এলাকাবাসী গতকাল উপজেলা নির্বাহী  কর্মকর্তার অপসারণ দাবি করে বিক্ষোভ মিছিল করে। এ ব্যাপারে জেলা প্রশাসক মো. হাবিবুর রহমান বলেন, জনসাধারণের সুবিধার জন্য উপজেলা নির্বাহী অফিসারকে কুড়িগ্রাম জেলায় নিয়ে আসা হয়েছে।